นายกรัฐมนตรี สั่งกวดขันปราบปรามขบวนการยาเสพติด หลังจับล็อตใหญ่ได้ที่ไต้หวัน
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถึงความคืบหน้าการจับกุมยาเสพติดล็อตใหญ่ที่ขนส่งจากไทยไปประเทศไต้หวัน ว่า ได้สั่งให้ติดตามกวดขันเรื่องยาเสพติด ซึ่งขณะนี้พยายามอย่างเต็มที่ แต่ก็ต้องยอมรับว่า คนทำชั่ว ก็หาวิธีการหลีกเหลี่ยงได้ตลอด ดังนั้นต้องช่วยกันและแจ้งเบาะแสแก่เจ้าหน้าที่ และขอให้เจ้าหน้าที่ตรวจสอบการขนส่งสินค้าให้ละเอียดมากขึ้น เพราะปัจจุบันมีการดัดแปลงการขนส่งสินค้า ซึ่งทำให้เสื่อมเสียชื่อเสียงประเทศไทยและตนกังวลเรื่องนี้มาก จึงได้เน้นย้ำทุกกระทรวงและหน่วยงานที่เกี่ยวข้อง ช่วยกันดูแลอย่างเต็มที่ ทั้งนี้หากมีเจ้าหน้าที่เข้าไปเกี่ยวข้องก็ต้องลงโทษตามกฎหมายขณะเดียวกันตนเองก็ได้สั่งการให้ดูแลปัญหาต่างๆ รวมถึงการประกันราคาข้าว ที่กำลังตรวจสอบเรื่องการทุจริต ซึ่งหากพบการกระทำผิด ผู้เกี่ยวข้องต้องถูกลงโทษ